Aurora-hofsaak: Moontlike uitstel na nét Zuma opdaag | Netwerk24
Deur William Horne 05 November 2019 10:10
Khulubuse Zuma, voormalige direkteur van Aurora Empowerment Systems, is die enigste van vier direkteure wat Dinsdag in die streekhof in Springs vir hul verhoor opgedaag het.
Landdros Nkhensani Moila het verrigtinge vir eers gestaak om kans te gee dat Zondwa Mandela en Thulani Ngubane dalk nog by die hof opdaag.
Die vierde direkteur, Raja Alam Shah, het nog vir geen van die vorige hofverrigtinge opgedaag nie en bly vermis. Na bewering kruip hy oorsee weg en die polisie het in Mei gesê daar is 'n lasbrief vir hom uitgereik. Dié lasbrief kon egter nog nie op hom beteken word nie.
Die hofsaak sou egter sonder Shah kon voortgaan.
Stefanie Fick, regshoof van die Organisasie teen Belastingmisbruik (Outa), het aan Netwerk24 bevestig dat die afwesigheid van die ander twee direkteure nou moontlik tot die vierde uitstel van die hofsaak kan lei.
Outa het vir meer as twee jaar by die nasionale vervolgingsgesag (NVG) gepleit om die saak teen Aurora aan te pak.
In Maart is Outa ingelig dat die NVG-dagvaardings op die betrokke direkteure toe wel beteken is. Die klagte hou met omgewings- en wateroortredings verband.
Die wanbestuur en plundery van die Grootvlei-myn, wat Aurora besit het, het meegebring dat 5 300 werkers hul werk kwyt is.
In die proses van die plundery is noodsaaklike pompe verwyder wat suur mynwater moes uitpomp. Met die pompe wat weg is, het die mynwater in die Blesbokspruit geloop. Dié spruit loop weer uit in die Vaalrivier.
Meer oor: Aurora Empowerment Systems | Aurora | Khulubuse Zuma | Zondwa Mandela | Mynbou | Hofsaak | Omgewingsake